Ұлтымыздың ұлы тұлғасы – Ахмет Байтұрсынұлы

 ХХ ғасырдың басындағы ұлт жанашырлары қазақ халқының мақсат-мүддесін, арманын жүзеге асыруды армандады. Армандап қана қоймай, оны іске асырды. Олар - біздің әдебиетіміз бен мәдениетіміздің, тарихымыз бен саясатымыздың қаймақтары, Алаш қайраткерлері. 1905-1917 жылдары өрістеген Алаш қозғалысы аясында қазақ зиялыларын бір мақсат-мүддеге жұмылып, ұлттық-демократиялық «Қазақ» газетін шығарып, «Алаш» партиясын құрып, өз алдына тәуелсіз мемлекеттік құрылым «Алаш» автономиясын жариялаған. Алаш қайраткерлерінің идеялары мен жүзеге асырған істері бүгінгі тәуелсіз Қазақстан кезеңінде жалғасын тапты деуге болады. Қозғалыстың басында оқыған, саяси сауатты, ең бастысы – ұлтын сүйетін ұлы тұлғалар: Ә.Бөкейханов, А.Байтұрсынов, М.Дулатов, Ж.Ақбаев, М.Тынышбаев, Б.Қаратаевтар мен олардың ізін басқан: С.Сәдуақасов, Ж.Аймауытов Ж.Досмұхамедов, М.Жұмабаев, С.Сейфуллин, М.Шоқай, Т.Рысқұлов сынды саңлақтар тұрды. Олар ұлты үшін аянбай қызмет етті, мақсаты – жастарды ұлттық дүниетаным негізінде оқыту, ана тілін дамыту болатын. Ғылымның, қоғамның әр саласында еңбек еткен Алаш арыстарының саны өте көп. Оларды әмбебап болуға үйреткен – өмір сүрген кезеңі мен заманы.

 Ұлт мәселесі туралы сөз қозғаған кезде алдымен Ахмет атамызды еске алып жатамыз. Өз ғұмырын халық жолына арнаған Ахмет Байтұрсынұлы халықтың тілі мен өзіндік мәдениетіне көп тоқталды, оған алаңдаушылық танытты. Тілі мен мәдениеті қалыптасқан елдің ертеңі жарқын боларына үлкен сенім білдірді. Ұлт болмысын сақтап қалу үшін әрбір салаға өлшеусіз үлес қосты.  Оның ерлігі, азаматтығы, адалдығы, отансүйгіштігі талай азаматқа жігер берді, шабыт берді. Ахметтің бар болмысынан «Алашым, ұлтым, қазағым» деп өткенін сезуге болады. Сәкен Сейфуллиннің «Өзге оқыған қайраткерлер атақ қуып жүргенде, ұйқыдағы қара халықтың жоғын жоқтап, мұң-мұқтажына көңіл бөлген Патшалық Ресей заманында бір ғана тұлға болды, ол — Ахмет Байтұрсынұлы болатын»,- деген сөзі Ахметке деген зиялы қауымның шынайы пейілін аңғартады. Өз заманының ауыртпашылығын арқалаған Ахмет атамыз – бүгінгі ұрпақтың кемеңгері. Оның әр істеген ісі, әр сөзі келешек ұрпақ үшін жасалды. Әр қазақ Ахаңның жасаған дүниелерін қадір тұтады деп ойлаймын.

 Ахаң – ұлттың ұстазы, халық жанашыры. Ахметтің артында қалдырған еңбектері, келешек ұрпақтың аманаты, жемісі. Бүгінгі ұрпақ А.Байтұрсынұлы бастаған Алаш азаматтарын дәріптеп жүр, оларға қарап бой түзейді. Ахмет Байтұрсынұлының басшылығымен қазақ зиялылары ел, жер туралы мәселелерді қарастырды, әдебиетінің іргесін қалады, дамытты.

 А.Байтұрсынұлы — ұлт мақтанышы. Оның әр еңбегі бүгінгі ұрпақтың болашағы үшін жазылғаны байқалып тұрады. Ахмет атамыздың мысал жазуына себеп болған бірден-бір мәселе, ол сол уақыттардағы қазақ халқының қараңғы түнекте ұйқыда жатуы, яғни надандық дәуірі өршіген сәтте, халықтың ғылым-білімге ден қоймай, ел ісі, жер ісі дегенде кері тартуы. Осылайша «Қырық мысал» деп аталатын еңбегі жарық көрді.

 Ұлттың ар жағын қозғасаңыз тіл шығады, тіл – ол халықтың рухы, ұлттың жаны. Ахмет Байтұрсынұлы қалам тартқан шығармаларының көпшілігінің негізгі идеясы – ұлттық идея. Ахмет Байтұрсынұлы қазақ тіл білімінің іргетасын қалап, әдебиеттанудың негізін қалыптастырды. А.Байтұрсынұлының «Әдебиет танытқыш» еңбегі жайлы З. Ахметова «Әдебиет танытқышта» қазақ өлеңінің ырғақтық құрылыс-жүйесін айқындайтын өлең сөздің бунақ, тармақ, шумақ сынды категорияларының алғаш қалыптасқандығын атап айтады. Ахметтің «Әдебиет танытқыш» еңбегі – қазақ әдебиеттануының алғаш қаланған іргетасы еді. Оны әрмен қарай қазақ ғалымдары жалғастырып, бірізділікке салды.

  Ахмет Байтұрсынұлы жазған «Тіл – құралды», «Оқу құралы», «Тіл жұмсар», «Жаңа әліпби» еңбектері бүгінгі ұлттың асыл қазынасы. Бүгінгі таңда филология саласында қолданылып жүрген көптеген терминдерді осы еңбектерден алынған. Ұлтымыздың сауатты, білімді болуы үшін осы еңбектерін Ахмет атамыз халыққа ұсынды. Бұл еңбектердің барлығын бүгінгі күнде бір институт атқара алмайтыны анық. Ахмет жазғандай ұлттық құндылықтарымызды болашаққа дәріптейтін оқулықтар көп болған жағдайда ғана елдің ертеңі жарқын болмақ. Ал, ұлттық болмысынан айрылған елдің ертеңі бұлыңғыр. Олай болса, үлгі тұтар ұстазымыздың еңбегін бағалап, білімді , сауатты, зиялы ұрпақ тәрбиелеуге ат салысайық!

Пайдаланылған әдебиеттер:

1) Ахмет Б. — «Тіл құралы»

2) Ахмет Байтұрсынұлы туралы айшықты ойлар //Ұлт болмысы.- 2012 ж.